กสิกรฯรุกอาเซียนต่อ เข้าพนมเปญและลาว
กสิกรไทย สยายปีกเข้าอาเซียนเพิ่ม ปีนี้เตรียมเปิดสาขาพนมเปญ-เวียงจันทน์แห่งที่ 2
17 ก.พ. 2559

กสิกรไทย สยายปีกเข้าอาเซียนเพิ่ม ปีนี้เตรียมเปิดสาขาพนมเปญ-เวียงจันทน์แห่งที่ 2 
นายพิพิธ เอนกนิธิ รองกรรมการผู้จัดการอาวุโส ธนาคารกสิกรไทย เปิดเผยว่า ใปีนี้ธนาคารเตรียมยกระดับสำนักงานตัวแทนกัมพูชา ขึ้นเป็นสาขาพนมเปญ ในเดือน ส.ค.นี้ พร้อมทั้งเปิดสาขา 2 ที่เวียงจันทน์ สปป.ลาว ในเดือน ก.ย. เพื่อรองรับลูกค้าระดับบนของลาวที่เติบโตดีมาก ตามแผนกลยุทธ์ที่ตอกย้ำการเป็นธนาคารอาเซียนบวก 3 
นอกจากนี้ ธนาคารอยู่ระหว่างกระบวนการยกระดับสาขาในจีน ขึ้นเป็นธนาคารท้องถิ่นของจีน ซึ่งได้ร่างแผนไว้แล้ว โดยจะรวมสาขา สาขาย่อย และสำนักงานผู้แทน ทั้งหมดที่มีอยู่ในจีน คือที่ เซินเจิ้น หลงกั่ง เฉิงตู ฮ่องกง ปักกิ่ง เซี่ยงไฮ้ และคุนหมิง มาเป็นส่วนหนึ่งของธนาคารท้องถิ่น คาดว่ากระบวนการจะแล้วเสร็จภายในปี 2560
ทั้งนี้ ธนาคารพยายามผลักดันให้ สำนักงานตัวแทน ที่มีอยู่ในประเทศเออีซีขึ้นเป็นสาขา เพื่อรองรับธุรกรรมการค้าได้เต็มรูปแบบ ได้แก่ สำนักงานผู้แทนโฮจิมินห์และฮานอยในเวียดนาม สำนักงานผู้แทนจาการ์ตาที่อินโดนีเซีย และสำนักงานผู้แทนย่างกุ้ง ในเมียนมา